עניין - זוכי פרס אמ"י למפעל חיים 2014
מאת: מערכת הבמה זוכי פרס אמ"י למפעל חיים 2014
בין הזוכים: אילנית, דינה דורון, שמואל וולף, שרה'לה שרון וחופני כהן
פורסמו זוכי פרס מפעל חיים של איגוד אמני ישראל (אמ"י) לשנת 2014: אילנית, רבקה בכר, דינה דורון, שמואל וולף, שרה'לה שרון, חופני כהן, נירה פז, רוזלין קסל, ליאור מנור ומיכל טל.
אות הוקרה מיוחד יוענק לפזמונאי והמתרגם אבי קורן.
מופע מיוחד ואירוע הענקת הפרסים יתקיים ביום שני, 2 בפברואר 2015 ב-20:30 בהיכל התרבות פתח תקווה.
האירוע, בהנחיית יורם רותם, יתקיים במעמד ראש עיריית פתח תקווה עו"ד יצחק ברוורמן, סגן ראש העירייה וראש מנהל התרבות עו"ד איתי שונשיין ויו"ר אמ"י יענקל'ה מנדל.
לצד האמנים הזוכים, תופיע גם להקת המחול של אתי פולישוק ולהקת Kids.il. ניהול אמנותי: יואל ליבה, ייזום והפקה: אריה ימיני.
הענקת פרסי מפעל חיים של אמ"י הינו פרויקט מיוחד שמתקיים מזה מספר שנים ביוזמה והפקה משותפת של מנכ"ל היכל התרבות פ"ת אריה ימיני, עיריית פ"ת ואיגוד אמני ישראל. בין הזוכים בשנים שעברו: אריה אליאס, נעמי פולני, יוסי גרבר, גליקריה, צדי צרפתי, דני ליטני קובי אושרת ועוד.
לדברי יו"ר איגוד אמני ישראל: "בכל שנה מתכנסת משפחת אמני ישראל להצדיע ולהוקיר את מיטב אמני ישראל בתחומים השונים. מדובר באמנים מעולים, מהם שחתומים על קלאסיקות שליוו את חיינו בארץ הזאת, ייצגו את ישראל במאות הופעות ברחבי העולם, פיתחו תחומי אמנות ובמה בארץ והסבו אושר ועונג לקהל הישראלי לדורותיו. אמ"י פועל מדי יום על מנת לקדם את מעמדו של האמן הישראלי, ואנו תקווה שהממשלה החדשה, לכשתקום, תיישר קו עם המדינות המתוקנות ותקציב 1% מתקציבה לטובת התרבות"
על הזוכים (לפי סדר הא"ב):
אחת הזמרות האהובות והפופולאריות בארץ. לאורך שנות הקריירה הארוכה שלה, מימי הצמד "אילן ואילנית" ועד היום, זכתה בתואר "זמרת השנה" 8 פעמים (הזמרת שזכתה בתואר זה הכי הרבה בארץ), ייצגה את ישראל פעמיים באירוויזיון השתתפה בפסטיבלים בינ"ל רבים אחרים ושרה בשפות שונות. אילנית הקליטה מאות שירים (בהם להיטי ענק כמו "שיר של יום חולין", "בשנה הבאה", "כבר אחרי חצות", "נחמה" ועוד ועוד) והוציאה למעלה מ 30 אלבומים, ביניהם אלבומי סולו, אלבומי ילדים ואוספים שונים.
שחקנית תיאטרון, טלוויזיה וקולנוע. החלה את הקריירה האמנותית שלה עוד כילדה בתיאטרון "הבימה". למדה בניו יורק בביה"ס הגבוה למשחק Neighborhood Playhouse וב"לי שטרסברג". בזמן שהותה בארה"ב שיחקה בברודווי בתפקיד אנה פרנק, ובתיאטרון השייקספירי (מהומה רבה על לא דבר, הסוחר מונציה). עם חזרתה ארצה שיחקה בעשרות הצגות בתיאטראות השונים בתפקידים ראשיים (אירמה לה דוס, מותו של סוכן, בית הבובות ועוד), סרטי קולנוע (חתונה מאוחרת, אסקימוסים בגליל, לא בת 17, אל תתעסקו עם הזוהן ועוד) וסדרות (ביניהן רמזור, חשופים ובנות בראון). לאחרונה שיחקה ב"סיפור על אהבה וחושך" ע"פ עמוס עוז, לצידה של נטלי פורטמן. דורון אף הקימה סטודיו למשחק שבין בוגריו גל גדות, קרן פלס ורונית יודקביץ'.
זמר, בנו הבכור של הזמר המיתולוגי "סולימן הגדול" ז"ל, (אף הוא זוכה פרס אמ"י למפעל חיים) ומוכר בכינוי "סולימן הקטן". הופיע על הבמות כבר מגיל צעיר והשתתף לראשונה בפסטיבל הזמר המזרחי בשנת 1976 עם הלהיט "בת הזמן". בשנת 1984 שיחק בתפקיד הראשי בסרט "כסאח" שעסק בזמרי הז'אנר וביצע את שיר הנושא ("לשיר בקול ערב", שכתב אביהו מדינה). כהן גם חתום על שיר העידוד הנצחי של נבחרת ישראל בכדורגל "אל אל ישראל" (מתוך אלבומו "כולם אותו דבר", 1993). כהן נחשב גם למנחה מבוקש של פסטיבלי וערבי זמר.
חופני כהן (צילום: גידי לויתן)
אמן חושים, מנטליסט אמן טלפתיה ומתמטיקאי. מופיע בארץ ובחו"ל למעלה מ- 25 שנה. לאחר שהופיע במסגרת פינה קבועה בתכניתו של דן שילון בערוץ 2 היה לאמן החושים הראשון שקיבל תכנית משלו בטלוויזיה בשם "קלף חזק" שרצה במשך 5 שעונות בערוץ 1 ובערוץ 2. לאורך השנים זכה בפרסים רבים על תרומתו לתחום, ביניהם פרס ריצ'ארד הישראלי על פיתוח וקידום תחום הטלפתיה (1994) מופע הטלפתיה הטוב בעולם (2001), פרס היצירתיות של איגוד הטלפתים העולמי (2009). מנור משמש כמנטור של אמני חושים רבים, הוציא ספר קסמים ועוד.
זמרת. נחשפה לראשונה בתכנית "תשואות ראשונות", ולאחר מכן שירתה בלהקת פיקוד מרכז. בשנת 1970 הופיעה ב"השטן ואשת האיכר", ולאחר מכן השיקה קריירת סולו. השתתפה בפסטיבל הזמר והפזמון ובפסטיבל שירי המקרא. טל היא המבצעת הראשונה של השיר "וידוי" (אלכסנדר פן) וכן ביצעה את הקלאסיקה "אסיף" ("אסוף את המעשים.."). שירה "שיר פרידה מסיני" שיצא בשנת 1982 זכה להצלחה אף הוא. אלבומה האחרון יצא בשנת 2005.
רקדנית עטורת פרסים, כיום מורה בכירה לבלט. נירה החלה את דרכה כתלמידה באולפניהן של גרטרוד קראוס ומיה ארבטובה, ובמשך שלושים שנה הופיעה כסולנית של מיטב הלהקות בארץ ובחו'ל: להקת בת דור, להקת הבלט הישראלי,להקת בת שבע, להקת הבלט של המטרופולין בניו יורק , ועוד.
כלת פרס כינור דוד כרקדנית השנה והוכתרה כרקדנית מצטיינת על ידי הירחון הבריטי "דנסינג טיימס". במהלך השנים ניהלה את מופעיה של להקת "בת שבע 2" עם תוכניות חינוכיות לבתי ספר והיתה מורה לבלט קלאסי ומתודיקה באקדמיה למוסיקה ומחול ע"ש רובין בירושלים,כמו כן במכללת סמינר הקיבוצים. בשנת 2010 הוענק לה פרס מפעל חיים ע"י משרד התרבות על פועלה רב השנים בתחום הביצוע האמנותי ובתחום החינוך לאמנות המחול, ועל יסודה של "תחרות מיה ארבטובה לבלט ", לה הייתה השפעה מכרעת על תחיית המחול הקלאסי בישראל.
נירה פז (צילום: דניאל צ'צ'יק)
שחקנית, בוגרת הסטודיו למשחק ניסן נתיב. הסרט הראשון בו השתתפה היה "משפחת צנעני" בשנת 1976, ומאז השתתפה בעשרות סרטים. הבולטים שבהם: סרט הטלוויזיה "לחם", "משהו מתוק", "אביבה אהובתי", "רק כלבים רצים חופשי". כמו כן שיחקה במגוון תפקידים בתיאטראות השונים. בין ההצגות בהן שיחקה: "החייל האמיץ שוויק", "אמא קוראז'", "גטו", "חצוצרה בוואדי", "החולה המדומה", "קזבלן" ועוד.
רוזלין קסל
רקדנית ומורה בכירה למחול, ילידת דרום אפריקה. שימשה רקדנית סולנית בלהקת המחול "יוהנסבורג בלט". בין 1978-1982 הייתה מנהלת החזרות של להקת הבלט הישראלי, משם עברה לנהל אמנותית את להקת "בת דור" ולאחר מכן ללהקת המחול "בת שבע" של אוהד נהרין, שם היתה כמורה בכירה. לאורך השנים לימדה ושימשה יועצת בכירה לעשרות להקות מחול בארץ וברחבי העולם וכן שפטה בתחרויות יוקרתיות. כיום היא מנהלת אמנותית של בית הספר למחול לבלט קלאסי, בשיתוף עם לי ארבל בתל-אביב.
שחקן תיאטרון, טלוויזיה וקולנוע. יליד הונגריה (1934). בשואה נרצח אביו, והוא ואמו היו אסירים בגטו בודפשט. לאחר המלחמה עבר לצרפת ובשנת 1949 עלה לארץ באנייה "מרטון". למד משחק אצל נולה צ'לטון ומאז שיחק בעשרות מחזות בתיאטראות השונים. עד שנת 2000 נמנה על הקאסט הקבוע של תיאטרון חיפה. בקולנוע שיחק בין השאר ב"סאלח שבתי", ולאחרונה בסרט המצליח "מיתה טובה" ובסדרות כגון "החיים זה לא הכל", "סרוגים" ו"האי".
ה"גברת הראשונה" של השירה בציבור בישראל. נולדה וגדלה בקיבוץ אשדות יעקב ועבדה כמורה למוסיקה. עם הקמתו של מועדון הזמר של עמק הירדן, החלה להנחות את ערבי השירה בציבור במקום. לאחר שמספר ערבי שירה בציבור במקום הוקלטו עבור הערוץ הראשון, זכתה לחשיפה גדולה, והפכה לדמות המזוהה ביותר עם עולם השירה בציבור בארץ. לאורך השנים ליוותה מקהלות והופיעה רבות בארץ ובחו"ל. בשנת 1993 ייצגה את ישראל באירוויזיון עם השיר "שירו". לפני מספר שנים הוציאה סדרת ספרי ילדים הכוללים שירים פרי עטה, תחת הכותרת "סבתה'לה שרון".
שרה'לה שרון (צילום: אילן בשור)
פזמונאי, מתרגם וכותב. שירת ופיקד על להקת הנח"ל, ועם שחרורו בשנת 1966 הצטרף לקול ישראל שם ערך, הפיק והגיש תכניות רבות. לאחר מכן עבר לגל"צ, שם הגיש במשך שנים את התכנית המיתולוגיות "ציפורי לילה". קורן כתב למעלה מ 500 שירים, ביניהם כמה מהשירים היפים האהובים בישראל, דוגמת "שלווה" ו"בוא הביתה" בביצוע שולה חן ו"אנחנו לא צריכים" בביצועו של שלמה ארצי. קורן כתב וערך תכניות רבות איתן הופיע לאורך השנים ("פדם פדם", על פי סיפור חייה של אדית פיאף, "מאחורי הגדר" על פי ח.נ. ביאליק ועוד), ואף ניהל את פסטיבל חג הכליזמרים בצפת במשך 6 שנים. עוד בתחום הבמה תרגם בין השאר את המחזות "צלילי המוסיקה", "עליסה" ועוד.
האירוע יתקיים ביום שני, 2 בפברואר 2015 ב-20:30 בהיכל התרבות פתח תקווה. כרטיס: 65 ₪ (מוקדמת), 130 ₪ בערב האירוע , להזמנות: 03-9125222 .
19/01/2015 :תאריך יצירה